Samkeppnishæfni raforkuverðs Landsvirkjunar er að jafnaði mikil og heildarraforkukostnaður minni stórnotenda ( 10 - 20 MW ) var lægstur á Íslandi árið 2018 samkvæmt gögnum frá Eurostat og verði í nýjum samningum Landsvirkjunar . Þetta er á meðal þess sem kemur fram í nýrri skýrslu Landsvirkjunar sem kynnt verður á ráðstefnu orkufyrirtækisins í dag sem ber yfirskriftina Orkumarkaðir í mótun : Íslensk orka á alþjóðlegum mörkuðum . Í skýrslunni var meðalverð Landsvirkjunar til stórnotenda borið saman við verð á heildsölumarkaði raforku á Norðurlöndunum , Bretlandi og Þýskalandi . Var niðurstaðan sú að verðið væri mjög samkeppnishæft og einnig væri meiri breytileiki í verði erlendis . Raforkuverð á norræna uppboðsmarkaðinum Nord Pool hefur hins vegar lækkað verulega á síðustu mánuðum vegna hagstæðs veðurfars . Nord Pool er markaður með raforkusamninga fyrir það rafmagn sem framleitt er á Norðurlöndunum . „ Það sem hefur verið að gerast er að fjárfesting í uppbyggingu endurnýjanlegrar orku í Evrópu er að þrýsta raforkuverði niður . Á meginlandinu hefur raforkuverð til orkusækins iðnaðar farið lækkandi á síðustu misserum en hér heima hefur það verið að þokast upp á við , “ segir Ingólfur Bender , hagfræðingur Samtaka iðnaðarins , í samtali við Markaðinn . „ Þetta vegur að samkeppnisstöðu orkusækins iðnaðar hér á landi en hann er að skapa umtalsverð verðmæti fyrir þjóðarbúið , hvort sem litið er til starfa eða útflutningsverðmætis . Samkeppnishæfni skiptir höfuðmáli fyrir sjálfbærni greinarinnar . Raforkukostnaður er umtalsverður hluti heildarkostnaðar þessara fyrirtækja og því skiptir þróun hans miklu máli fyrir samkeppnishæfni þeirra . Í þessu sambandi er vert að hafa í huga að álverin , svo dæmi sé tekið , hafa sum hver verið rekin með tapi undanfarin misseri sem er mikið áhyggjuefni , “ segir Ingólfur . „ Þessi fyrirtæki eru í samkeppni við erlend fyrirtæki sem njóta raforkuverðs sem fer lækkandi , auk ríkisstyrkja . Þó að við séum ekki með opinn raforkumarkað þá er innlend framleiðsla á afurðum sem byggir á íslenskri raforku í samkeppni við erlenda framleiðendur . “ Í skýrslu Landsvirkjunar er vísað til greiningar verkfræðistofunnar Eflu . Þar kemur fram að heildsöluverð Landsvirkjunar til almennra notenda hafi lækkað um 16 prósent á föstu verðlagi 2006 - 2018 . Á sama tíma hafi smásöluverð raforku til fyrirtækja lækkað um þrjú prósent á föstu verðlagi og smásöluverð raforku til heimila hefur hækkað um 10 prósent umfram verðlag . Evrópska hagstofan , Eurostat , birtir árlega gögn um raforkukostnað mismunandi notenda . Landsvirkjun bendir á að miðað við gögn fyrir árið 2018 sjáist að heimili og fyrirtæki á Íslandi séu með lægsta raforkukostnaðinn af öllum Norðurlöndunum . „ Undanfarin ár hafa nýir stórnotendur bæst við flóruna á Íslandi sem eru ólíkir þeim sem fyrir voru . Þeir nota t.a.m. minna af rafmagni ( talið í tugum frekar en hundruðum megavatta ) , rafmagnssamningarnir eru styttri og raforkueftirspurnin byrjar smátt en vex yfir tíma , “ segir í skýrslunni .